Stakende personeel vertraag sake in wildtuin | Netwerk24
Deur Christiaan du Plessis 30 Junie 2019 19:51
Daar was Sondag groot vertragings in die Krugerwildtuin nadat die oorgrote meerderheid personeel weens 'n staking nie vir werk daar aangemeld het nie.
Ike Phaahla, woordvoerder van die wildtuin, sê al die toegangshekke van die wildtuin is Sondag weens die staking geraak.
"Ons het vrywilligers en tydelike werkers gehad wat ingespring het om te help. Ons wildbewaarders, ruskampbestuur, die polisie en lede van die weermag het almal gehelp om die impak te verminder," sê hy.
"Party van ons gaste het begrip gehad vir die situasie. Ons bedank hulle vir hulle geduld en samewerking," sê hy.
Behalwe vir die vertragings, was geen ander ernstige voorvalle aangemeld nie. Daar was volgens Phaahla geen sigbare betogings in die wildtuin nie.
Nog stakings kan volg, spesifiek op Sondae en openbare vakansiedae weens werkers wat glo ongelukkig is oor hul betaling vir werk op dié dae.
Phaahla sê die bestuur van die wildtuin verwag egter dat werkers Maandag op hul pos sal wees.
"Ons raai toeriste aan om nie hulle besoeke te kanselleer nie omdat ons noodplanne in plek het," sê hy.
Intussen sal die bestuur van die wildtuin gesprekke met die werknemers voer om 'n oplossing vir die loongeskil te kry.